Document ID: 31999D0518

ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Ιουλίου 1999
για τροποποίηση της απόφασης 94/360/ΕΚ περί της μειωμένης συχνότητας των φυσικών ελέγχων των αποστολών ορισμένων προϊόντων που πρόκειται να εισαχθούν από τρίτες χώρες δυνάμει της οδηγίας 90/675/ΕΟΚ
[κοινοποιηθείσα υπό τον αριθμό Ε(1999) 2517]
(Κείμενο που παρουσιάζει ενδιαφέρον για τον ΕΟΧ)
(1999/518/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 6,
Εκτιμώντας:
(1) ότι οι αρμόδιες αρχές της Ελβετίας πληροφόρησαν, στις 16 Ιουλίου 1999, τις υπηρεσίες της Επιτροπής για δύο περιπτώσεις που ανιχνεύθηκε διαιθυλοστριλβοιστρόλη (DES) σε εισαγόμενο βόειο κρέας από μονάδα των Ηνωμένων Πολιτειών της Αμερικής (ΗΠΑ)·
(2) ότι η χρήση της DES απαγορεύεται, λόγω των τοξικών της ιδιοτήτων, δυνάμει του άρθρου 2 στοιχείο α) και του άρθρου 3 στοιχείο α) της οδηγίας 96/22/ΕΚ του Συμβουλίου, της 29ης Απριλίου 1996, για την απαγόρευση της χρησιμοποίησης ορισμένων ουσιών με ορμονική ή θυρεοστατική δράση και των β-ανταγωνιστικών ουσιών στην εκτροφή ζώων(2)·
(3) ότι, για τους ίδους λόγους, επίσης στις ΗΠΑ απαγορεύεται να χρησιμοποιείται η DES.
(4) ότι οι υπηρεσίες της Επιτροπής δεν έλαβαν τυχόν επίσημη εξήγηση, εκ μέρους των αρχών των ΗΠΑ, σχετικά με το ανωτέρω πρόβλημα ή για ληφθέντα μέτρα προς έλεγχο της κατάστασης·
(5) ότι τα μέτρα ελέγχου που εφαρμόζονται στους σταθμούς επιθεώρησης των κοινοτικών συνόρων θα πρέπει να περιλαμβάνουν ιδιαίτερες δοκιμασίες για στιλβένια·
(6) ότι τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στην απόφαση 94/360/ΕΚ(3), η δεύτερη περίπτωση της παραγράφου 1 του άρθρου 1α αντικαθίσταται από το ακόλουθο κείμενο: "- από έκαστο αποστελλόμενο φορτίο λαμβάνονται δύο επίσημα δείγματα, τα οποία υποβάλλονται σε εξέταση για κατάλοιπα εκάστης των ξενοβιοτικών ορμονών: οξική μελενγοιστρόλη, τρενβολόνη, ζερανόλη και στιλβένια συμπεριλαμβανομένης της διαιθυλοστριλβοιστρόλης, και για αφύσικα υψηλά επίπεδα καταλοίπων των φυσικών ορμονών 17 βήτα-οιστραδιόλη, προγεστερόνη και τεστοστερόνη."
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 28 Ιουλίου 1999.

Labels: 17
5
20
0
3